# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-VUIT DE MARÇ DE DOS MIL TRETZE.

**Identificació de la sessió**

Caràcter: Ordinari

Data: 28-03-2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Excusa assistència

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 25 de febrer de 2013, que és aprovada, però pren la paraula la Sra. Consol Mas i fa una queixa en el sentit de que a l’acta en els punts que són aprovats per unanimitat no es reflexa tot el que es comenta o es diu. A continuació posa uns exemples , en el punt 6è de l’acta ella va preguntar si la modificació dels fitxers de dades de caràcter general tenien un cost . Això no ha quedat reflectit a l’acta. En el punt 8è a la proposta de finançament de la subvenció per la reforma del camp de futbol, ella va preguntar si es pagarien els interessos, i tampoc ha quedat reflectit a l’acta.

Seguidament la Secretària pren la paraula i manifesta que la Llei de Bases de Règim Local i el ROF disposen que l’acta ha de ser un resum breu i concís, que escriu el que li sembla que és important i rellevant en el punt que s’està debatent en el moment, però que ja intentarà reflectir-ho en les properes actes.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple dels següents documents:

* Les resolucions d’alcaldia núm. 25 a la 35/2013.
* L’Informe d’Evaluació de compliment dels objectius que contempla la Llei Orgànica 2/2012, en el que es comunica que la Corporació de Fontcoberta compleix amb l’objectiu d’estabilitat pressupostària i de la regla de la despesa.

 El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Seguidament el Sr. Alcalde dóna compte al Ple de l’última correspondència oficial rebuda, de la que cal destacar:

* Escrit del Departament de Presidència en el que notifiquen que han rebut l’acord del Ple referent a una moció per reclamar a l’Estat espanyol que revisi a l’alça l’objectiu de dèficit imposta a Catalunya per al 2013, i que n’ha tramés una còpia al Departament d’Economia.
* Escrit del Departament de Presidència en el que notifiquen que han rebut l’acord del Ple referent a una moció en suport a la resolució del Parlament de Catalunya de 23 de gener de 2013 que aprova la Declaració de sobirania i el dret a decidir del poble de Catalunya, i que n’ha tramés una còpia al Departament de Governació i Relacions Institucionals.
* Escrit del Departament de Governació i Relacions Institucionals en el que comuniquen que s’ha modificat el termini establert d’adjudicació de les actuacions del PUOSC incloses en l’anualitat 2011 i 2012.
* Escrit del CC del Pla de l’Estany en el que comuniquen la subscripció d’un conveni de col·laboració amb el Servei Català de Trànsit per l’adhesió al servei d’informació i atenció a les víctimes i afectats d’accidents de trànsit a Catalunya.
* Escrit de l’Ajuntament de Roda de Ter en el que informen que durant el 2013 volen recordar al poeta Sr. Miquel Martí i Pol en el 10è aniversari de la seva mort i demanen que se’ls informi si es fan activitats en el municipi.
* Escrit de l’Ajuntament de Porqueres en el que comuniquen l’aprovació provisional del Pla d’ordenació urbanística municipal.

A continuació el Sr. Alcalde informa dels següents temes:

OBRA CEMENTIRI.- Comenta que l’obra del cementiri està acabada, que al mateix temps el contractista ha arranjat les esquerdes que es varen produir a l’últim cos existent. S’han comprat tapes per a tots els nínxols, així no s’hi posarà ni pols ni altres residus i es deixaran tots tapats.

OBRA TEULAT ESGLÉSIA.- L’obra del teulat de l’església està molt avançada, la part sud ja està totalment acabada, també s’instal·larà el cable del parallamps.

DEPURADORA.- El Sr. Alcalde comenta que en aquests moments ja es depuren el 100% de les aigües de Melianta, que ja s’ha notificat a l’ACA. És una bona noticia.

MILLORA DE LA COMPETIVITAT TERRITORIAL.- S’està elaborant un document de Promoció Econòmica sobre el valor del patrimoni històric, cultural i natural de Fontcoberta i lligar-ho amb les empreses, cases rurals, restaurants. L’està elaborant una tècnica de la Diputació gratuïtament.

Pren la paraula el regidor Sr. Lluís Freixa i demana si és com el del Consell Comarcal .

El Sr. Alcalde contesta que no ho sap, però que potser que el C. Comarcal s’hi hagi acollit.

Que a l’última reunió en el C. Comarcal es va acordar posar les informacions dels diferents municipis correctament a les webs i intentar fer una marca única del Pla de l’Estany.

El Ple és dóna per assabentat.

**4.- ACORD ACCEPTACIÓ SUBVENCIÓ D’IMPORT 46.800,00 EUROS PER A LA LLAR D’INFANTS CURS 2011-2012.**

Mitjançant Resolució de la Consellera d’Ensenyament de data 18 de febrer de 2013, s’atorga a l’Ajuntament de Fontcoberta, per a la Llar d’infants Municipal una subvenció destinada a minorar les quotes pel servei d’ensenyament, d’import 46.800,00 euros.

L’activitat que se subvenciona és l’escolarització corresponent al curs 2011-2012 a raó de 1.300,00 euros per alumne.

D’acord amb la Llei 28/2003, de 17 de novembre, general de subvencions,per al pagament de la mateixa, entre altres és necessari acceptar la subvenció concedida.

Pren la paraula la regidora Sra. Consol Mas i pregunta quin import del cost de la llar d’infants hi destina l’Ajuntament?

El Sr. Alcalde contesta que en aquest moment no sap l’import exacte

La Sra. Consol Mas demana si en el proper Ple li podrà contestar.

El Sr. Alcalde diu que sí.

Així doncs per unanimitat, s’acorda:

Acceptar la subvenció concedida mitjançant Resolució de la Consellera d’Ensenyament de data 18 de febrer de 2013, per a la llar d’infants i curs 2011-2012, per un import total de 46.800,00 €.

Enviar a la Direcció General de centres Públics la documentació corresponent pel pagament de la subvenció.

**5.- ACORD D’ADHESIÓ AL PACTE D’ALCALDES**

El Sr. Alcalde explica que el Pacte d’Alcaldes és un pla ambiciós, s’ha de fer un pla d’energia sostenible en el decurs d’un any i fer-ne un seguiment.

El regidor Sr. Lluís Freixa pregunta de qui surt la iniciativa.

El Sr. Alcalde contesta que de la Comissió Europea.

El regidor Sr. Xavier Cros demana si hi haurà subvencions

El Sr. Alcalde contesta que s’ha d’haver aprovat el PAES o l’Agenda 21 i adherir-se al Pacte d’Alcaldes.

El regidor Sr. Lluís Freixa pregunta si s’ha fet res de l’Agenda 21.

El Sr. Alcalde contesta que sí, que s’ha fet sense seguir exactament l’Agenda 21, s’ha actuat sobre la protecció lumínica, les rieres etc.

El Sr. Lluís Freixa pregunta si l’adhesió comportarà algun cost.

El Sr. Alcalde contesta que sí, que s’ha d’elaborar un informe previ, que s’intentarà que ho facin els tècnics municipals, però que en el moment que s’hagi de visar, això comportarà uns diners.

Pren la paraula el regidor Sr. Jaume Roura i diu que de totes maneres és interessant que l’Ajuntament s’hi adhereixi.

Es debat el tema sobre el seguiment del pacte, i el Sr. Alcalde explica que l’Ajuntament sense estar-hi adherit ja està fent polítiques energètiques sostenibles, així l’Ajuntament d’Esponellà construirà un dipòsit d’aigua i es connectaran les aigües, entre els dos municipis, per si algun dia fos necessària la connexió.

Seguidament es dóna lectura al Pacte d’Alcaldes.

La Comissió Europea ha posat en marxa el que ha denominat “Pacte d’Alcaldes/esses”, una de les iniciatives més ambicioses com a mecanisme de participació de la ciutadania en la lluita contra l’escalfament de la Terra. El pacte ha nascut després d’un procés no formal de consultes amb moltes ciutats europees.

El dit Pacte consisteix en el compromís de les ciutats i pobles que s’hi adhereixin d’aconseguir els objectius comunitaris de reducció de les emissions de CO2 mitjançant actuacions d’eficiència energètica i relacionades amb les fonts d’energia renovables.

El desafiament de la crisi climàtica només es pot abordar amb un plantejament

global, integrat, a llarg termini i, sobretot, basat en la participació de la ciutadania. És per això que s’ha considerat que les ciutats han de liderar l’aplicació de polítiques energètiques sostenibles i cal recolzar els seus esforços.

L'Ajuntament de FONTCOBERTA té la voluntat d'avançar cap a l'establiment de polítiques eficaces per a reduir la contaminació que ocasiona l'escalfament global mitjançant l'adopció de programes d'eficiència energètica en àmbits com el transport urbà i l'edificació, a més de la promoció de fonts d'energies renovables en les àrees urbanes. Concretament, fa seves les propostes de la UE (març 2007) que es compromet a reduir les seves emissions de CO2 en un

20% fins l'any 2020, incrementant en un 20% l'eficiència energètica i aconseguint que un 20% del subministrament energètic procedeixi de fonts renovables.

Per tot l’exposat, per unanimitat, s’aproven els següents ACORDS:

**Primer.-** L’Ajuntament de Fontcoberta fa seus els objectius de la Unió Europea per l’any 2020 i adopta el compromís de reduir les emissions de CO2 en el seu territori en més del 20 per cent per a 2020 mitjançant a la creació de plans d’acció en favor de les fonts d’energies renovables.

**Segon.-** L’Ajuntament de Fontcoberta es compromet a elaborar un Pla d’Acció d’Energia Sostenible en un termini màxim d’un any des de la data d’Adhesió al Pacte. L’abast del document respondrà a les directrius que s’estableixin per part de la Comissió de Transport i Energia de la Unió Europea i inclourà una estimació de les emissions i una proposta de les accions a seguir per aconseguir els objectius plantejats. Per la realització d’aquestes tasques es disposarà del suport, de la Diputació de Girona, Coordinadora Territorial del Pacte a les Comarques Gironines.

**Tercer.-** L’Ajuntament de Fontcoberta es compromet també a elaborar un informe bianual per l’avaluació, control i verificació dels objectius, a organitzar el Dia de l’Energia, a informar de les fites obtingudes en acompliment de Pla d’Acció i a participar (en els termes que consideri oportú) en la Conferència d’Alcaldes/esses per l’Energia sostenible a Europa.

**Quart.-** Facultar al Sr. Alcalde Sr. Joan Estarriola Vilardell per a que signi el formulari d’adhesió al Pacte.

**Cinquè.-** Comunicar els presents acords al Comissari de Transports i Energia de la Unió Europea (en els termes del model establert ) a l’Oficina del Pacte de Brusel·les (COMO) i a la Diputació de Girona per fer possible les tasques de suport i coordinació dels municipis de la província que s’hi adhereixin.

**6è.- ADJUDICACIÓ OBRA “ARRANJAMENT CAMINS SERRA PELADA I ESCOLA VELLA DE VILAVENUT I ACCEPTACIÓ D’AJUDES I NORMATIVA DEL PUOSC.**

El Sr. Alcalde explica al Ple el procediment negociat de l’obra. Que es varen sol·licitar tres pressupostos i únicament se’n varen presentar dos. Que el preu més baix era el pressupost d’AMSA, però no aportava cap millora i l’empresa Salvador Serra ha aportat millores.

El regidor Sr. Jaume Roura demana si s’arranjarà el camí fins Can Palou.

El Sr. Alcalde contesta que sí i que es farà una cuneta ampla. Que també s’arranjarà l’aparcament i que el preu és molt ajustat.

El regidor Sr. Lluís Freixa pregunta si s’estava molt al límit del termini de l’adjudicació.

El Sr. Alcalde contesta que no, que hi havia temps fins a final d’any.

Així doncs,

 Vist l’expedient de contractació que s’ha tramitat de l’obra “Arranjament dels camins de la Serra Pelada i escola vella de Vilavenut” mitjançant el procediment negociat.

Atès que el pressupost base de licitació és de 82.442,76 €+ IVA.

Que la licitació d’aquest contracte s’ha tramitat d’acord amb el que determina el l’art. 169 i següents del TRLCSP.

Convidades tres empreses, d’acord amb el que determina l’art. 177 del TRLCSP.

I atesa la normativa del PUOSC 2012,

Per unanimitat s’acorda:

**PRIMER**.- Adjudicar l’obra d’arranjament dels camins de la Serra Pelada i escola vella de Vilavenut a l’empresa “Salvador Serra SA” per un import de 80.842,00 €+ 16.976,82 € d’IVA,

L’Adjudicació estarà subjecte al Plec de Clàusules Administratives Particulars,

d’acord amb l’article 151 del R.D. Legislatiu 3/2011, de 14 de novembre, pel que s’aprova el text refós de la llei de Contractes del Sector Públic.

**SEGON**: Comunicar aquest acord a l’adjudicatari en virtut de l’article 151.2 de la Llei de contractes del sector públic, i requerir-li que dins el termini de deu dies comptats  des del següent a aquell en què hagi rebut el requeriment, presenti la garantia definitiva del 5% del preu del contracte ( 4.042,10 euros)

Quatre mil quaranta dos euros amb deu cèntims, a la tresoreria de l’Ajuntament i el Pla de Seguretat i Salut.

**TERCER**.- Citar a l’adjudicatari perquè el dia i hora que se l’indiqui concorri a formalitzar el contracte administratiu corresponent.

**QUART**- Aplicar la despesa amb càrrec al vigent pressupost de l’exercici 2013

**CINQUÈ**.- Facultar al Sr. Alcalde per a signar els documents que siguin necessaris per a fer efectius els acords precedents.

**SISÈ**.- Disposar la publicació del present acord al Perfil del Contractant de l’Ajuntament de Fontcoberta.

**SETÈ.-** Acceptar les ajudes incloses en el Programa esmentat per finançar l’obra descrita, i la normativa aprovada per desenvolupar el Pla.

**VUITÈ.-** Considerar garantida la seva capacitat de gestió administrativa i tècnica perquè les obres s’executin amb normalitat i designar al Sr. Josep Alemany, enginyer de camins , canals i ports del consell comarcal del Pla de l’Estany com a director facultatiu de les obres.

**NOVÈ.-** La Corporació es compromet a solucionar, al seu càrrec exclusiu, qualsevol incidència que sobrevingui abans de l’inici de les obres o durant la seva execució.

**DESÈ.-** Que el projecte tècnic o la documentació tècnica corresponent a aquesta actuació s’ha sotmès a la tramitació reglamentària i, s’ha aprovat amb caràcter definitiu.

**ONZÈ.-** Que aquesta corporació disposa en ferm dels terrenys, i dels serveis, així com també de les autoritzacions i concessions administratives necessàries per a l’inici i execució de l’actuació, així com la seva posada en servei.

**DOTZÈ.-** Que de conformitat amb l’informe d’Intervenció, en la partida pressupostària especificada a continuació hi ha una consignació suficient per atendre el finançament d’aquesta actuació.

 **7è.- APROVACIÓ PLA ESPECIAL AUTOPROTECCIÓ DE LA LLAR D’INFANTS MUNICIPAL “ELS PLANÇONS”.**

El Sr. Alcalde explica que és un Pla d’obligat compliment i que s’ha de tramitar segons una plataforma expressa anomenada Hermes.

Que el Decret 82/2010, de 29 de juny, pel qual s’aprova el catàleg d’activitats i centres obligats a adoptar mesures d’autoprotecció s’aplica, entre altres, a totes les activitats que comprèn el catàleg d’activitats i centres d’interès per a la protecció civil local.

Que el Decret 127/2013 disposa que les activitats de caràcter no extraordinari i els centres d’interés per a la protecció local, disposen fins el 31 de desembre de 2014 per a la tramitació dels plans d’autoprotecció a què fan referència la Disposició transitòria tercera i la Disposició final tercera, apartat 1 del decret 82/2010 de 291 de juny.

Atesa aquesta disposició i atès l’informe emès pel tècnic municipal, per unanimitat, s’acorda:

* Aprovar el Pla d’autoprotecció de la llar d’infants, redactat pel servei tècnic del Consell Comarcal del Pla de l’Estany.
* Enviar l’acord d’aprovació i el PAU a la Direcció General de Protecció Civil per tal que generin el certificat d’homologació del PAU de la Llar d’Infants Municipal “Els Plançons”.

**8è.- PRECS I PREGUNTES**

Arribat el torn de precs i preguntes, pren la paraula el regidor Sr. Francesc Molina i comenta que a la rotonda s’ha tallat l’arbre amb el qual va xocar el cotxe, en el tràgic accident del mes de gener, i pregunta qui l’ha tallat.

El Sr. Alcalde contesta i diu que no ho sap. Que va trucar a carreteres i li varen dir que no toqués res. Que no tenen constància de qui ho va fer.

Pren la paraula el regidor Sr. Jaume Roura i diu que ara és més perillós que abans, ja que el varen tallar molt malament que han deixat el tronc a dos pams de terra.

El Sr. Alcalde comenta que el Depart. de Carreteres es va posar d’acord amb el Sr. Miquel Planas, per les accions que s’havien de fer a la rotonda, i que l’Ajuntament no sap, ni se li ha notificat res.

Seguidament el Sr. Francesc Molina pregunta com i qui ha posat els senyals de radar.

El Sr. Alcalde contesta que l’Ajuntament i on va indicar el Dep. de Carreteres.

El Regidor Sr. Lluís Freixa pregunta si el que diu el senyal és correcte.

El Sr. Alcalde diu que sí, que normalment s’instal·la al cantó de la Plaça de la Roureda. Ja s’hi ha col·locat 2 o 3 vegades.

A continuació el Sr. Jaume Roura fa un prec en el sentit de que seria millor i més net, que on es fa el foc a les barbacoes de les escoles velles, es pavimentés amb materials adients, ja que es podria netejar i treure les cendres més fàcilment. També demana que les canals s’haurien de netejar perquè quan plou queden embossades.

El Sr. Alcalde contesta que d’acord que es mirarà tot això.

Seguidament pren la paraula la regidora Sra. Consol Mas i demana reduir el format del butlletí municipal, canviar el número de fulles, o fer algun canvi per tal d’abaratir el cost. Demana també informació del que costa l’edició dels butlletins municipals.

Seguidament comenta que troba que el butlletí és més partidista, que hi participa gent d’ ideologies polítiques.

El Sr. Alcalde contesta dient que discrepa totalment de que el butlletí sigui partidista, hi col·laboren totes les entitats del poble, i altre gent.

Es contesta dient que en els dos últims butlletins es varen publicar escrits de caire polític i cartes de l’Alcalde.

El Sr. Alcalde diu que hi ha accions del Consell Comarcal que afecten directament al municipi i que hi estan en total desacord. Que hi ha serveis i altres coses que no funcionen i que creu que s’han de dir i no ha fet res més que escriure-ho. Llavors des del Consell s’ha fet la rèplica i també s’ha publicat. A fi i al cap és el que ha dit la Vicepresidenta del Govern de la Generalitat, i també pensa publicar-ho.

Que el butlletí no és partidista i participa tothom qui vol i no s’ha sancionat mai a ningú.

Pren la paraula el regidor Sr. Lluís Freixa i diu que hi ha una pàgina per ERC i CIU, si es fes un butlletí cada trimestre, serien 4 pàgines.

El que no es pot, és pagar 1800 euros per butlletí per parlar de política, creiem que si cal cada partit s’ho pagui, si no s’entén això en èpoques de crisis malament. El que no es pot fer és deixar de netejar carrers per pagar el butlletí.

La Sra. Pilar Busquets diu que ja ho estudiaran.

La Sra. Consol Mas proposa treure els Plens, que la gent ho consulti a la pàgina web.

La Pilar Busquets contesta que això ja es farà, es resumiran les actes.

El Sr. Alcalde comenta que la gent gran mitjançant les noves tecnologies no tindran la informació perquè no hi entenen i no saben ni com posar-s’hi.

 Que actualment la gent li diu que la informació que tenen ara no l’havien tingut mai. El Sr. Alcalde pregunta si troben molt malament que els partits del consistori diguin la seva opinió.

El Sr. Lluís Freixa pregunta, amb diners públics?

El Sr. Alcalde diu que troba important i necessari donar el punt de vista, i que queda anotat rebaixar el cost del butlletí.

Seguidament la Sra. Consol Mas pregunta perquè no s’actualitza el tauler d’anuncis de la Plaça de Catalunya, encara hi ha escrits d’octubre i desembre.

La Pilar Busquets contesta i diu que te raó, que no hi ha l’hàbit d’anar-hi a penjar i canviar els anuncis o escrits, que és culpa d’ells, que s’ha de dir a la brigada que ho faci.

A continuació pren la paraula el regidor Sr. Lluís Freixa i diu que celebren que es faci la poda dels arbres de la Plaça de Catalunya, però que es fa massa tard. Que el diumenge de rams hi havia molta brossa a la Plaça de Catalunya i la gent es queixava, i va callar i no va dir res.

El Sr. Alcalde contesta i diu que la poda dels arbres no obeeix al criteri d’un regidor o de l’Alcalde, si s’hagués fet una poda extensiva, possiblement s’haurien equivocat. Ara ens hem assessorat amb una persona que s’hi dedica, una professional, no ho fa directament el Coiet. La poda que fèiem abans es la que es fa a casa. En canvi ara es fa de manera que la copa de l’arbre tiri amunt, s’ha fet una selecció.

El Lluís pregunta perquè no s’ha recollit.

L’Alcalde contesta que l’empresa que ho fa, va començar per darrera la plaça, que ja ho recolliran i netejaran.

A continuació en Lluís Freixa pregunta el calendari de la Ciutat Jardí, que quan s’acabaran les voreres, i les obres que manquen a la zona.

El Sr. Alcalde contesta que varen citar el promotor a l’Ajuntament i varen redactar un llistat de coses que falten, illetes, arbres, voreres, reparació del C/P. Càrdenas, un cop acabades les obres d’ampliació de l’escola. Que la intenció és a final d’any recepcionar l’obra per part de l’Ajuntament.

En Lluís Freixa pren la paraula i comenta perquè es fa servir de magatzem un solar.

El Sr. Alcalde contesta que la urbanització encara és del promotor.

Seguidament el Sr. Alcalde fa una proposta al Sr. Lluís Freixa, com a membre de la cancel·lada entitat “Centre Cívic” i li diu que el romanent de diners que tenen del Centre i que volen donar a una entitat o a un parc infantil, si ho veuen bé, podrien fer una inversió en el parc de la Platja d’Espolla.

Explica que amb l’escola d’art d’Olot es farà un conveni per fer i portar in situ unes maquetes de triops i algun altre animal.

En Lluís Freixa contesta que ell no és el President, que ja li ho comentarà.

El Sr. Alcalde acaba dient que al romanent de diners públics que tenen se li ha de donar una sortida, i que creu que és una bona solució.

I no havent-hi més assumptes a tractar ni més precs ni preguntes a formular, el Sr. Alcalde dóna per acabada la sessió a les vint-i-tres hores quinze minuts. Ho certifico.